สังคมข่าวหุ้นคาเฟอีน
*****ฟันด์โฟลว์ยังคงไหลเข้าตลาดหุ้นไทยต่อเนื่อง วานนี้ก็ซื้อสุทธิอีก 114.76 ล้านบาท แม้จะไม่มากนัก แต่ก็ทำให้ยอดซื้อของนักลงทุนต่างชาติในเดือนกุมภาพันธ์กลับมาพลิกเป็นบวกเกือบๆ 2 พันล้านบาท หุ้นส่วนใหญ่ที่เข้ามาเก็บเป็นตัวขนาดเป้งๆ เช่น ในกลุ่มธนาคารทั้ง SCB และ BBL รวมถึงหุ้นขนาดกลาง อย่าง TCAPKKP และ TISCO ส่วนหุ้นพลังงานทั้ง PTT และ PTTEP ก็ซื้อบ้าง ขายออกบ้าง ตามจังหวะ
26 ก.พ. 2559

*****ฟันด์โฟลว์ยังคงไหลเข้าตลาดหุ้นไทยต่อเนื่อง วานนี้ก็ซื้อสุทธิอีก 114.76 ล้านบาท แม้จะไม่มากนัก แต่ก็ทำให้ยอดซื้อของนักลงทุนต่างชาติในเดือนกุมภาพันธ์กลับมาพลิกเป็นบวกเกือบๆ 2 พันล้านบาท หุ้นส่วนใหญ่ที่เข้ามาเก็บเป็นตัวขนาดเป้งๆ เช่น ในกลุ่มธนาคารทั้ง SCB และ BBL รวมถึงหุ้นขนาดกลาง อย่าง TCAPKKP และ TISCO ส่วนหุ้นพลังงานทั้ง PTT และ PTTEP ก็ซื้อบ้าง ขายออกบ้าง ตามจังหวะ
*******หุ้น PTTEP ในช่วง 9 วันทำการย้อนหลัง ราคาปรับขึ้นมา 7 วัน ปรับลง 2 วัน แต่หากคิดเป็นเปอร์เซ็นต์ ราคาบวกขึ้นมา 25% แม้ว่าราคาน้ำมันจะผันผวน ขึ้น-ลงสลับกันไป เหตุเพราะมีเม็ดเงินฝรั่งเข้า เพราะพวกเขามองว่า ในช่วงกลางปีนี้ ราคาน้ำมันดิบในตลาดโลกจะฟื้นตัวได้จากปัจจุบัน เลยเข้ามาเก็บหุ้นเข้าพอร์ตไว้ก่อน
******แม้หุ้นหลายๆ ตัวที่เป็นเป้าหมายของนักลงทุนต่างชาติจะวิ่งขึ้นมากันคึกคัก แต่นักวิเคราะห์ ต่างแนะนำหุ้นที่ฝรั่งซื้อว่า ให้ “เก็งกำไร”(ระยะสั้น) เท่านั้น อย่าไปซื้อถือยาวๆ เพราะหากเกิดทิ้งออกมาเมื่อไหร่ ดูกันไม่จืดเลยนะ ยิ่งราคาหุ้นหลายๆ ตัวขึ้นมาแรงๆ เป็นหลักสิบเปอร์เซ็นต์ขึ้นไปในช่วง 9-10 วันทำการที่ผ่านมา มันมีอันตรายซ่อนอยู่เยอะ
******อาทิตย์หน้าเทศกาลเล่นหุ้นเก็งกำไรงบไตรมาส 4/58 ก็จะหมดลงแล้ว หุ้นหลายๆ ตัวน่าจะถูกทิ้งออกมา ยกเว้นหุ้นตัวที่มีการจ่ายเงินปันผลงามๆ และจะขึ้น XD ในช่วงต้นเดือนมีนาคม ก็น่าจะยังคึกคักวิ่งต่อได้อีก และเมื่อเลยจากนั้น ตลาดหุ้นไทยยังหาสตอรี่ไม่ได้ ทำให้หวั่นว่า ดัชนีจะกลับรูดลงไปอีก เว้นแต่ยังมีฟันด์โฟลว์เข้ามาช่วยหนุน
*******NOK หรือนกแอร์ ยังปั่นป่วนไม่เลิก หลังต้องยกเลิกเที่ยวบินเป็นรายวัน แต่ปัญหาที่จะหนักยิ่งขึ้นคือความเชื่อถือจากลูกค้าจะถดถอยลงเรื่อยๆ  เพราะไม่รู้ว่า หากไปจองแล้ว จะถูกยกเลิกหรือไม่ ก็เลือกที่จะไปจองสายการบินอื่นๆ ดีกว่า ส่วน NOK หากยิ่งปล่อยให้สถานการณ์ย่ำแย่แบบนี้ไปเรื่อยๆ กระทั่งบานปลาย ทำให้โอกาสกลับมาเรียกความเชื่อมั่นได้อีกครั้งจะเป็นไปได้ด้วยความยากลำบาก
*******ส่วนหุ้นแม่อย่างการบินไทย ตอนนี้ก็กำลังทำแผนฟื้นรายได้ให้พลิกลับมามีกำไร ตัดค่าใช้จ่ายอุตลุด ขอลดค่าโน่นนี่ เยอะแยะ อาจได้บ้างไม่ได้บ้าง ส่วนราคาหุ้นหลังดีดขึ้นมา 7 วันต่อเนื่อง วานนี้ ก็ปิดในแดนลบ ซึ่งเข้าใจว่าเป็นการขายทำกำไรแล้วล่ะ เพราะว่าวันนี้ การบินไทยจะโชว์ตัวเลขของปี 2558 ที่คาดว่ากำไรไตรมาส 4 จะอยู่ที่ 4 พันล้านบาท หลังจาก 3 ไตรมาสก่อนหน้า ขาดทุนอยู่กว่า 1.80 หมื่นล้านบาท ทำให้ทั้งปี ขาดทุนลดลงมาเหลือ 1.40 หมื่นล้านบาท
********* บมจ.ธีระมงคล อุตสาหกรรม (TMI) คาดว่าปีนี้จะสามารถมีกำไรสุทธิอย่างต่อเนื่องจากปีก่อน หลังตั้งเป้ารายได้เติบโต 20% จากปีที่ผ่านมา โดยมีแผนจะรุกตลาดหลอดไฟ LED สำหรับผู้บริโภคเพิ่มมากขึ้น และมีแผนที่จะพัฒนาผลิตภัณฑ์ใหม่อีก และจะเร่งขยายฐานการส่งออกให้ครอบคลุมตลาดประชาคมเศรษฐกิจอาเซียน (AEC) ทั้งหมดจากในปัจจุบันที่มีการส่งออกไปยังกัมพูชา ลาว เมียนมา และเวียดนาม (CLMV) ส่วนวานนี้ราคาหุ้นปิด 1.01 บาท ไม่เปลี่ยนแปลง
*******แก้ไขข้อมูลเล็กน้อยจากข่าวของบริษัท กรุงศรี คอนซูเมอร์ เมื่อวันอังคารที่ 23 ก.พ. ที่มีการเขียนว่าบริษัทจะส่งทีมงานสินเชื่อเดิมไปเรียนรู้ระบบจากศรีสวัสดิ์พาวเวอร์ เปลี่ยนมาเป็นไปเรียนรู้กับ “เงินติดล้อ” ซึ่งเป็นบริษัทในเครือแบงก์กรุงศรี
******บล.ฟินันเซีย ไซรัส เสนอขายใบสำคัญแสดงสิทธิอนุพันธ์ (DW) รุ่นใหม่จำนวน 4 รุ่น  ได้แก่ 1. ใบสำคัญแสดงสิทธิอนุพันธ์ในหุ้นสามัญของ บมจ. โทเทิ่ล แอ็คเซ็ส คอมมูนิเคชั่น (DTAC24C1608A) 2.ใบสำคัญแสดงสิทธิอนุพันธ์ในหุ้นสามัญของ บมจ.อินทัช โฮลดิ้ง (INTU24C1609A) 3.ใบสำคัญแสดงสิทธิอนุพันธ์ในหุ้นสามัญของ บมจ. จัสมิน อินเตอร์เนชั่นแนล (JAS24C1608A) และใบสำคัญแสดงสิทธิอนุพันธ์ในหุ้นสามัญของ บมจ.ธนาคารกสิกรไทย (KBAN24C1610A)